આ શૉ ચર્ચામાં આવવાનું બીજું મોટું કારણ છે, તેની સ્ટ્રોંગ ઈન્ટરનેશનલ ટ્રીટમેન્ટ. એક તરફ આપણા પરંપરાગત ટીવી શોઝમાં દારુની બાટલી કે સિગારેટ દેખાય તો તે પણ બ્લર કરવી પડે છે. તેની સામે આ શોમાં છૂટથી ગંદી ગાળો અને હાર્ડ લેંગ્વેજનો ઉપયોગ થયો છે. નગ્નતાનો પણ કોઈ જ છોછ રખાયો નથી. જો મેન્ટલી પ્રિપેર્ડ થઈને ન જોઈએ તો કોઈ હિન્દી-ભારતીય શોમાં આવી ન્યુડિટી અને ફાઉલ લેંગ્વેજથી હચમચી જઈએ. છતાં આ સિરીઝનાં જે કંઈ પણ વખાણ થયાં છે-થઈ રહ્યાં છે, તેનું કારણ તેમાં રહેલું એડલ્ટ કન્ટેન્ટ નહીં, બલકે તેનું સુપર્બ રાઈટિંગ, એક્ટિંગ, ડિરેક્શન, સિરીઝની થીમ, ધર્મ-સમાજ-રાજકારણ પર કરાયેલાં બોલ્ડ સ્ટેટમેન્ટ્સ છે. ખુદ અનુરાગ કશ્યપે કબૂલ્યું છે કે તેમને ‘નેટફ્લિક્સ’ની ‘નાર્કોસ’ જેવી સિરીઝ બનાવવાની વરધી અપાઈ હતી (બાય ધ વે, ‘નાર્કોસ’ એ કોલંબિયાના કુખ્યાત ડ્રગ માફિયા પાબ્લો એસ્કોબાર અને અન્ય ડ્રગ કાર્ટેલ્સ પર નેટફ્લિક્સે બનાવેલી ત્રણ સિઝનની વેબસિરીઝ છે. એની વાત પણ આપણે આ કોલમમાં કરીશું). ‘સેક્રેડ ગેમ્સ’ના ટાઈટલ ટ્રેક અને તેની ટ્રીટમેન્ટ બંને પર ‘નાર્કોસ’ની ચોખ્ખી અસર દેખાય પણ છે. આ સિરીઝ મને કેવી લાગી અને તેની આસપાસની બધી ઈન્ટરેસ્ટિંગ બાતેં કરેંગે મૂડ ઈન્ડિગો કી અગલી કડી મેં, હમ લોગ!